Man in Durban-straat gesleepArgieffoto ŉ 20-jarige man is Dinsdagaand in Durban dood nadat hy met ŉ skerp voorwerp gesteek en glo in ŉ pad gesleep is. Chris Botha, ŉ woordvoerder van Netcare 911, het Woensdag gesê paramedici is omstreeks 22:30 na West Riding Rowstraat in Sherwood ontbied. “Paramedici het die man lewend in die straat aangetref,” het Botha gesê. “Hy was erg aangerand en het verskeie steekwonde en skaafplekke opgedoen. Hy is na bewering in die pad gesleep.” Die man se hart het kort daarna gaan staan. Paramedici het tevergeefs probeer om sy lewe te red. Hy is op die toneel dood verklaar. Maj. Thulani Zwane, provinsiale polisiewoordvoerder, het by navraag aan Maroela Media bevestig dat die Sydenham-polisiestasie ŉ saak van moord ondersoek. “Die motief vir die moord is nog nie bekend nie,” het Zwane gesê.